Številka: 900-116/2013-3

Datum: 14. 6. 2013

**Z A P I S N I K**

17. redne seje Sveta Četrtne skupnosti Rožnik MOL, ki je bila v četrtek, 13. 6. 2013 ob 18. uri v prostorih Službe za lokalno samoupravo, MU, MOL, Viška cesta 38 v Ljubljani.

Sejo je na podlagi 58. člena Statuta Mestne občine Ljubljana sklicala in vodila podpredsednica Sveta Četrtne skupnosti Rožnik, MOL, Živa Vidmar (v nadaljevanju: predsedujoča).

NAVZOČI ČLANI SVETA: Tatjana Burnik, Tomaž Čučnik, Dušan Fatur, Borut Knez, Tomaž Šemrov Vesna Škerl, Jožica Vrhunc in Živa Vidmar.

ODSOTNI ČLANI SVETA: Gregor Ciglar, Anton Gunde, Selma Halilović, Ana Iskra, Rastko Korošec Daniel Kušer, Saša Novak.

OSTALI NAVZOČI: Špela Šivavec, javna uslužbenka SLS, MU, MOL.

Na začetku seje je predsedujoča ugotovila, da je od 15. članov sveta prisotnih 8 članov, kar pomeni, da je bil svet sklepčen in je lahko začel z delom.

Seja se ni snemala.

V sprejem je predsedujoča predlagala naslednji dnevni red:

1. Potrditev zapisnika 16. redne seje Sveta Četrtne skupnosti Rožnik, MOL.
2. Dopolnitev plana zimske službe – vključitev ulic in cest na predlog ČS.
3. Otroška igrišča – pobuda za spremembo OPN.
4. Pobude krajanov – do seje sveta prispele na ČS Rožnik.
5. Pripombe in pobude članov sveta Četrtne skupnosti Rožnik.
6. Razno.

Navzočih je bilo 8 članov sveta.

Opredeljenih je bilo 8 članov sveta.

Za predlagani dnevni red je glasovalo 8 članov sveta.

**Dnevni red je bil sprejet.**

**AD 1**

**PREGLED IN POTRDITEV ZAPISNIKA 16. REDNE SEJE SVETA ČETRTNE SKUPNOSTI ROŽNIK, MOL**

Predlog zapisnika 16. redne seje so člani sveta prejeli skupaj s sklicem na sejo. Predsedujoča je prisotne pozvala, da podajo svoje morebitne pripombe. Glede na to, da pripomb ni bilo, je dala na glasovanje naslednji

**Predlog SKLEPA št. 1/17:**

**Svet Četrtne skupnosti Rožnik, Mestne občine Ljubljana, potrjuje zapisnik 16. redne seje Sveta Četrtne skupnosti Rožnik, MOL.**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 1/17 je bil sprejet.**

**AD 2**

**DOPOLNITEV PLANA ZIMSKE SLUŽBE – VKLJUČITEV ULIC IN CEST NA PREDLOG ČS**

Predsedujoča je prisotne seznanila, da so vse četrtne skupnosti s strani Oddelka za gospodarske dejavnosti in promet, MU, MOL, pozvane, da dopolnijo plan zimske službe, v smislu, katere ulice in ceste je potrebno vključiti v program pluženja. ČS Rožnik že leta poziva, da je potrebno plužiti vse ulice in ceste, ki so v lasti Mestne občine Ljubljana.

Po razpravi, v kateri so sodelovali vsi prisotni člani sveta ČS Rožnik, je predsedujoča dala na glasovanje naslednji

**PREDLOG SKLEPA št.: 2/17: V predlog plana zimske službe je nujno potrebno vključiti vse ulice in ceste (tudi vse krake ulic in cest), ki so v lastni Mestne občine Ljubljana, ne glede na to, ali so kategorizirane ali ne. Zdaj, ko so po delu Rožne doline uvedeni parkomati, morajo biti očiščeni tudi pločniki in parkirna mesta v javni lasti. Obstajajo vsakoletni predlogi Četrtne skupnosti Rožnik, ki se ne upoštevajo. Vsi občani plačujejo prispevke in morajo biti kot taki pred zakonom izenačeni.**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 2/17 je bil sprejet.**

**AD 3**

**OTROŠKA IGRIŠČA – POBUDA ZA SPREMEMBO OPN**

Predsedujoča je povedala, da se je Oddelek za gospodarske dejavnosti in promet, MU, MOL, na svete četrtnih skupnosti obrnil s prošnjo, da vse četrtne skupnosti vložijo predlog za spremembo OPN za otroška igrišča, ki niso opredeljena kot javna. V ČS Rožnik so igrišča III. kategorije in sicer:

* Sattnerjeva \_Iga Grudna,
* Brdo – za gasilskim domom,
* Grba I,
* Grba II.
* Večna pot, Habjanov bajer\*

\* V krajevni skupnosti Rožna dolina, športno in otroško igrišče. Potrebno ga je očistiti in ponovno vzpostaviti III. kategorijo (odvetnica Cejeva je dosegla, da se otroci tam niso smeli igrati). Zemljišče obsega parcele številka 341/2, 342, 343/2 in 344/2 – rezervat za osnovno solo in je v lasti Mestne občine Ljubljana.

Po razpravi, v kateri so sodelovali vsi prisotni člani sveta ČS Rožnik, je predsedujoča dala na glasovanje naslednji

**PREDLOG SKLEPA št. 3/17:**

**Svet Četrtne skupnosti Rožnik, Mestne občine Ljubljana, ugotavlja, da so se s privatizacijo porušile sistemske ureditve glede otroških igrišč. Te ureditve je potrebno postaviti na novo, kar pomeni, da se mora ob vseh novih investicijah funkcionalno in komunalno prostor celostno urediti tudi glede, parkirišč, otroških igrišč, zelenih površin, drugih javnih prostorov in podobno.**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 3/17 je bil sprejet.**

**AD 4.**

**POBUDE KRAJANOV – DO SEJE SVETA PRISPELE NA ČS ROŽNIK, MOL**

Predsedujoča je prisotne seznanila s prejetima pobudama.

1. Alenka Dolenc, se v Rožni dolini »bori«/ proti previsokim gradnjam. Zbrala je že kar lepo število podpisov prebivalcev. Želi, da tudi ČS Rožnik poda pobudo za spremembo OPN v smislu, da mora biti višina novogradenj v Rožni dolini omejena.

**PREDLOG SKLEPA št. 4/17:**

**Svet Četrtne skupnosti Rožnik, Mestne občine Ljubljana, se pridružuje državljanski iniciativi gospe Alenke Dolenc, ki zbira podpise proti visokim gradnjam v Rožni dolini.**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 4/17 je bil sprejet.**

1. Marko Janša in Metka Rojc, oba stanujoča na Gabrščkovi ulici (glavni del Gabrščkove ulice je kategoriziran, stranski kraki niso, je pa celota v lasti MOL), oba sta bila s strani OGDP napotena na ČS Rožnik, da naj Svet predlaga, da se v plan zimske službe vključi tudi njun del ulice.

**Predlog SKLEPA št. 5/17:**

**Svet Četrtne skupnosti Rožnik, Mestne občine Ljubljana ugotavlja, da OGDP uporablja ČS za svoje izgovore pri neizvajanju osnovnih dejavnosti in po nepotrebnem pošilja meščane nazaj v ČS. ČS pa zaman pošilja prošnje na OGDP za izvajanje osnovnih mestnih programov. Tokrat gre spet za pluženje cest. Ta pingpong naj se neha!**

Navzočih je bilo 8 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 5/17 je bil sprejet.**

**AD 5.**

**POBUDE IN PREDLOGI ČLANOV SVETA ČETRTNE SKUPNOSTI ROŽNIK, MOL**

Predsedujoča je besedo predala gospodu Dušanu Faturju, ki se je v imenu ČS Rožnik, udeležil predstavitve terminskih načrtov večjih projektov komunalne infrastrukture v MOL za predsednike ČS, ki je bila 6. 6. 2013 na Magistratu.

Gospod Fatur je povedal, da je bila predstavitev zelo kvalitetno in uravnoteženo pripravljena za vse mesto. Osebno je bil vesel, da je bil prisoten. Stvari so premišljeno narejene. Pohvalil bi tudi vse razpravljalce, ki so razumeli, da gre za interes celotnega mesta in ne le za lokalni interes.

Glede projektov na območju Četrtne skupnosti Rožnik, so bili izpostavljeni sledeči;

* Cestna povezava Vrhovci–Tržaška cesta,
* Pločnik na Cesti Dolomitskega odreda
* Zadrževalnik Brdnikova.

**AD 6**

**RAZNO**

Pri tej točki dnevnega reda ni bilo razprave. Predsedujoča je ob 19,15. uri zaključila sejo.

Zapisala: Špela Šivavec

 Živa Vidmar,

 podpredsednica sveta

 Četrtna skupnost Rožnik,

 Mestna občina Ljubljana